ตลท.สั่ง POLAR แจงเหตุขาย PP ราคาต่ำกว่าราคาขายหุ้นให้ผู้ถือหุ้นเดิม
ตลท.สั่ง POLAR แจงเหตุขาย PP 4 ราย จำนวน 4,000 ล้านหุ้น ราคาขาย 0.117 บาทต่อหุ้น ราคาต่ำกว่าราคาขายหุ้นให้ผู้ถือหุ้นเดิมที่ราคาขาย 0.45 บาทต่อหุ้น
1 ต.ค. 2558

ตลาดหลักทรัพย์แห่งประเทศไทย ระบุว่า ตลท. ขอให้ บริษัท โพลาริส แคปปิตัล จำกัด (มหาชน) หรือ POLAR ชี้แจงข้อมูลเพิ่มเติมกรณีคณะกรรมการบริษัทได้มีมติจัดสรรหุ้นเพิ่มทุนให้บุคคลในวงจำกัด 4 ราย จำนวน 4,000 ล้านหุ้น ราคาขาย 0.117 บาทต่อหุ้น ซึ่งเป็นราคาที่ต่ำกว่าราคาขายหุ้นเพิ่มทุนให้ผู้ถือหุ้นเดิมที่ราคา 0.45 บาทต่อหุ้น เมื่อเดือนมีนาคม 2558 และส่งผลกระทบต่อผู้ถือหุ้นเดิมโดยเกิด Control dilution 31.96% รวมทั้งบุคคลดังกล่าวจะได้รับการจัดสรรใบแสดงสิทธิในการซื้อหุ้นเพิ่มทุนที่โอนสิทธิได้ (TSR) เช่นเดียวกับผู้ถือหุ้นเดิมด้วย
โดยที่บริษัทยังไม่ได้ชี้แจงเหตุผลความจำเป็นในการจัดสรรหุ้นเพิ่มทุนให้บุคคลในวงจำกัด และวัตถุประสงค์ในการใช้เงินที่ได้จากการระดมทุนรวม 4,838 ล้านบาท อย่างชัดเจน ดังนั้นเพื่อให้ผู้ถือหุ้นและผู้ลงทุนทั่วไปได้รับทราบข้อมูลเพื่อประกอบการตัดสินใจลงทุน ตลาดหลักทรัพย์จึงขอให้บริษัทชี้แจงข้อมูลเพิ่มเติมภายในวันที่ 5 ตุลาคม 2558
 